ตลาดหุ้นเอเชียปรับตัวขึ้น หลังราคาน้ำมัน WTI ฟื้นตัวเช้านี้
ตลาดหุ้นเอเชียปรับตัวขึ้น หลังราคาน้ำมัน WTI ฟื้นตัวเช้านี้
22 มิ.ย. 2560

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวเพิ่มขึ้น หลังจากที่ราคาน้ำมัน WTI ดีดตัวขึ้นเช้านี้ ขานรับสหรัฐเผยสต็อกน้ำมันดิบร่วงลง
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,154.38 จุด เพิ่มขึ้น 15.59 จุด, ดัชนี SSE Composite ตลาดหุ้นจีนเปิดวันนี้ที่ 3,152.24 จุด ลดลง 3.97 จุด, ดัชนี HSI ตลาดหุ้นฮ่องกงเปิดวันนี้ที่ 25,597.46 จุด ลดลง 97.12 จุด, ดัชนี TAIEX ตลาดหุ้นไต้หวันเปิดวันนี้ที่ 10,369.08 จุด เพิ่มขึ้น 19.36 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,364.22 จุด เพิ่มขึ้น 6.69 จุด
ขณะที่ ดัชนี FTSE STI ตลาดหุ้นสิงคโปร์เปิดวันนี้ที่ 3,206.11 จุด เพิ่มขึ้น 4.34 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,776.89 จุด เพิ่มขึ้น 1.32 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 7,886.59 จุด เพิ่มขึ้น 0.22 จุด ณ เวลา 08.33 น.ตามเวลาไทยในวันนี้ สัญญาน้ำมันดิบเวสต์เท็กซัส (WTI) ส่งมอบเดือนส.ค. ดีดตัวขึ้น 16 เซนต์ หรือ 0.38% แตะที่ 42.69 ดอลลาร์/บาร์เรล
ทั้งนี้ รายงานของสำนักงานสารสนเทศด้านการพลังงานของรัฐบาลสหรัฐ (EIA) ระบุว่า สต็อกน้ำมันดิบลดลง 2.5 ล้านบาร์เรล สู่ระดับ 509.1 ล้านบาร์เรล ขณะที่นักวิเคราะห์คาดว่าจะลดลง 2.1 ล้านบาร์เรล ขณะที่สต็อกน้ำมันเบนซินลดลง 600,000 บาร์เรล ทั้งนี้ การปรับตัวลงของสต็อกน้ำมันดิบช่วยพยุงสัญญาน้ำมันดิบ WTI ดีดตัวขึ้นในช่วงเช้านี้ หลังจากที่สัญญาน้ำมันร่วงลงแตะระดับต่ำสุดในรอบกว่า 10 เดือนเมื่อคืนนี้ อันเนื่องมาจากความวิตกกังวลจากรายงานที่ว่า การผลิตน้ำมันของสหรัฐพุ่งขึ้น 20,000 บาร์เรล สู่ระดับ 9.35 ล้านบาร์เรลต่อวัน ในสัปดาห์ที่แล้ว ซึ่งเป็นระดับสูงสุดในรอบเกือบ 2 ปี